Egelandsdal hytteforening - referat fra styremøte 28.06.2022

Styremøte avholdt 28. juni 2022 kl. 1900-2030

Sted: Teams møte

Deltakere: Turid Rogstad

Trond Å. Karlsen

Jan Godfrey

Geir Tysseland

Gunnar Iversen

**Konstituering av nytt styre**

På årsmøtet ble Jan Godfrey, Geir Tysseland og Trond Åsmund Karlsen gjenvalgt for et nytt år. Turid Rogstad og Gunnar Iversen ble etter benkeforslag valgt inn som nye medlemmer i styret for en periode på 2 år. Styret konstituerte seg selv med følgende roller:

Styreleder: Gunnar Iversen

Kasserer: Turid Rogstad

Styremedlem: Jan Godfrey

Styremedlem: Geir Tysseland

Styremedlem: Trond Åsmund Karlsen

**Oppdatering av vedtekter**

Forrige styre hadde ikke iverksatt vedtektsendringene som ble vedtatt av årsmøte i 2019. Nyvalgt styreleder vil sørge for oppdatering av vedtektene og oversende disse til Brønnøysund registeret. Neste års valg blir dermed foretatt i henhold til nye vedtekter, da velges styreleder direkte av årsmøtet og det skal velges en valgkomite.

**Regnskap 2019-2022**

Årsmøtet 2022 vedtok ikke de framlagte regnskapene for 2019, 2020 og 2021. Dermed tar ny kasserer jobben med å korrigere de eksisterende utkastene og fremlegge oppdatert versjon for revisjon så snart som tilstrekkelig dokumentasjon er framskaffet av forrige styre. Reviderte regnskaper med eventuelle merknader fra revisor blir deretter distribuert til medlemmene via e-post eller papirpost.

**Medlemskontingent 2022**

I henhold til vedtak på årsmøte blir satsene de samme som foregående år:

Hytteforening: 1000 kr

Tillegg for hytter med veirett: 1500 kr (for vedlikehold og brøyting av vei)

Det er konstatert at en del medlemmer ikke har betalt kontingent for 2021 men fokus til nytt styre blir å forbedre innkreving fra og med 2022. Innkreving av kontingent vil starte i juli: medlemmene får e-post eller papirpost med nødvendig informasjon fra styreleder.

**Vedlikehold av vei**

Veien har gradvis forverret seg og fikk betydelige skader etter styrtregn søndag 26. juni. Store deler av veien i bakken ble skadet og den øvre delen er nedslitt og trenger nytt dekke. Trond vil starte dialog med kandidater som kan ta jobben med utbedring av veien.

**Hytteforeningen sin nettside**

Det nye styret vil forsøke å bruke nettsiden mer aktivt. Denne har ligget brakk i 2 år men kan være en nyttig måte å distribuere informasjon på. Hallvard Fagerland fortsetter som webmaster. Merk at det kan ta litt tid før alt er oppdatert, det er en del å rydde opp i. Link til nettsiden: <https://www.egelandsdalhytteforening.no/>

**Medlemslister**

Det vil bli jobbet videre med oppdatering av medlemslistene for å få disse så komplette og riktige som mulig for utsendelse av informasjon og til innkreving av medlemskontingenter. De som selger hytte må huske å melde fra til styret i henhold til paragraf 10 i vedtektene:

§ 10 - Eierskifte m.m.

Medlemmene plikter, omgående, å underrette styret om endringer i hyttens eierforhold. Eventuell adresseforandring skal også meddeles styret

Informasjon kan sendes til følgende e-postadresse: [styret@egelandsdalhytteforening.no](mailto:styret@egelandsdalhytteforening.no)

**Avfallscontainere fra DIM**

DIM ønsker å etablere en løsning med nedgravde containere. Styret til hytteforeningen vil fortsette å samarbeide med styret til grunneierlaget for å få en best mulig løsning og avtale på plass.

**Neste styremøte** blir avholdt torsdag 25. August.

29. juni 2022

Gunnar Iversen

styreleder/referent